Într-o ceremonie solemnă desfășurată astăzi în incinta Parlamentului, capela mult-așteptată, anunțată de Nicolae Ciucă a primit sfințirea.
"Astăzi, la Conferința <<Leadership politic în identitate creștină>> organizată de Grupul de Rugăciune al Parlamentului, am promis că voi sprijini ideea de a crea o capelă în clădirea Legislativului. Modelul de leadership creștin, vizibil în Europa, a influențat major toate aspectele dezvoltării celulelor sociale. Educație și cultură, organizare administrativă și chiar militară, dezvoltare economică și evoluție socială, toate s-au organizat, concentric, în jurul lăcașului de cult", a declarat președintele Senatului și al PNL în octombrie anul trecut.
Este binecunoscut și faptul că, în misiunile pe care le-a condus ca general în afara țării, Nicolae Ciucă a construit lăcașe de rugăciune alături de camarazii săi. Capela construită în Afganistan de Nicolae Ciucă și echipa sa a fost adusă la Craiova, unde funcționează și acum.
Capela de la Parlament este, așadar, o promisiune pe care Nicolae Ciucă și-a respectat-o. Acesta va participa la sfințirea spațiului de rugăciune de către Patriarhul Daniel, împreună cu Marcel Ciolacu, Alfred Simonis, membri ai Guvernului, parlamentari, precum şi conducători ai unor instituţii centrale şi ai cultelor religioase.
Capela se găsește în Palatul Parlamentului, la nivelul P, în zona intrării oficiale C1, și va purta hramul Sfântul Apostol Andrei, Ocrotitorul României. Acest loc de rugăciune va fi deschis atât parlamentarilor, cât și vizitatorilor.